Streamovanie konzolových či počítačových hier na akékoľvek mobilné zariadenia alebo platformu je veľkou témou posledných mesiacov. Minulý rok spustil Google svoju službu Stadia a začiatkom tohto roka rozbehla Nvidia dlhodobo testovanú platformu GeForce Now .
Microsoft počas minuloročnej marcovej prezentácie predstavil svoju víziu budúcnosti herného priemyslu v podaní projektu xCloud. Služba bola pritom vo vývoji už minimálne od roku 2018 a stavala na výkone a sieti dátových centier Azure.
Sľubne vyzerajúca služba sa konečne dostala aj do nášho regiónu. Plnohodnotné spustenie očakávame 15. septembra, no už teraz je možné zúčastniť sa na prebiehajúcej fáze testovania. Prinášame ti naše prvé dojmy.
Na testovanie služby xCloud sme použili smartfón Samsung Galaxy Note 20 Ultra. Pre spestrenie sme k nemu pripojili ovládač DualShock 4 v2 určený pre PlayStation 4. Microsoft totiž potvrdil, že okrem jeho vlastných ovládačov pre Xbox bude služba fungovať aj s ďalšími Bluetooth ovládačmi. Použité bolo internetové pripojenie od UPC s rýchlosťou 500 Mbit/s a router s podporou Wi-Fi 6 (na frekvencii 5 GHz).
Základné fakty a dohady
Dedikovaná aplikácia: Pre nadviazanie spojenia so servermi v datacentrách vytvoril Microsoft dedikovanú aplikáciu Xbox Game Streaming. Nie je ale vylúčené, že spoločnosť integruje službu už do existujúcej aplikácie Xbox Game Pass, ktorá v súčasnosti slúži na prístup k testovacej fáze.
Použitý hardvér: Služba beží na hardvéri konzol Xbox One S, čo odzrkadľuje maximálne rozlíšenie HD (1 280 × 720 pixelov). Microsoft sa ale vyjadril , že xCloud v budúcom roku presedlá na výkonnejší model Xbox Series X .
Dostupnosť: V týchto dňoch je služba dostupná v takzvanej "preview verzii" pre vybraných 22 krajín , medzi ktoré patrí aj Slovensko. Fáza testovania by mala byť ukončená 11. septembra a následne 15. septembra očakávame plnohodnotné spustenie. xCloud je dostupný výhradne na zariadeniach so systémom Android.
Takto vyzerá hranie cez službu xCloud v praxi:
Microsoft začiatkom roka testoval svoj najnovší projekt aj na operačnom systéme iOS. Testovanie bolo ukončené bez bližšie špecifikovaných plánov na ďalšie obdobie. Microsoft sa totiž dostal do otvoreného konfliktu s Apple. Všetko nasvedčuje tomu, že Apple hľadá dôvody, ako zabrániť vstupu herných platforiem do svojho prostredia. Práve tam sa snaží presadiť s vlastnou službou Apple Arcade .
Budúcnosť Xboxu na platforme iOS je preto zatiaľ otázna. Známy nie je ani príchod na počítače s Windows 10, ktoré sa spomínali v spojitosti so streamovacou novinkou už v minulom roku. Medzičasom však Microsoft uzavrel partnerstvo so Samsungom, zásluhou čoho smartfóny kórejského výrobcu dostanú špeciálnu aplikáciu a ďalšie benefity. V nej budeš mať možnosť platiť za rôzne herné doplnky skutočnými peniazmi či kupovať si ďalší rozširujúci obsah.
Samsung plánuje spolu so smartfónom Galaxy Note 20 vydať aj špeciálny balíček s trojmesačným predplatným Xbox Game Pass Ultimate a herným ovládačom PowerA MOGA XP5-X Plus . Herný balíček pribaľuje zadarmo k predobjednávke. Cena samotného ovládača, kompatibilného aj s inými smartfónmi, je stanovená na 69,99 eura. Predaj gamepadu bude spustený 15. septembra.
Zaujímavosť: Vývojári používajú xCloud na vzdialený prístup k vývojárskym súpravám konzol Xbox. Microsoft sa takto snaží uľahčiť proces vývoja hier v čase trvajúcich bezpečnostných obmedzení z dôvodu pandémie nového koronavírusu.
Nič nové sme nepočuli ani o alternatíve Xbox Console Streaming. Aplikácia má premeniť tvoj domáci Xbox One na server, ktorý ti bude úplne zadarmo streamovať hry napríklad na tvoj smartfón. Oficiálna stránka služby zatiaľ neprináša nové informácie. Xbox Console Streaming má byť naďalej vo fáze testovania, a to už od októbra 2019.
Ovládanie: Na testovanie služby je nutné vlastniť ovládač predávaný spolu s konzolou Xbox One, prípadne použiť konkurenčný PlayStation DualShock 4. Vybrať si ale môžeš aj neštandardný gamepad prispôsobený na hranie na cestách.
Ovládač však musí podporovať prepojenie s mobilom či tabletom cez bezdrôtový štandard Bluetooth. Dotykové ovládanie bude pravdepodobne spustené až v septembri. Nasvedčujú tomu ukážky ovládacích schém navrhnutých pre jednotlivé hry.
Návrh dotykového ovládania pre jednotlivé hry:
Cieľom bohatej škály príslušenstva je motivovať ťa k ovládaniu pomocou tradičných spôsobov. V ponuke sa objavili aj spomínané špeciálne ovládače, držiaky či dokonca slúchadlá. Ich ceny sa ale hýbu v desiatkach eur. Sponu (v angličtine "Gaming Clip") na gamepad však kúpiš už za menej než 20 eur.
Podporované hry: Súčasná verzia označená ako " Beta" ponúka len obmedzený počet hier, medzi ktorými nechýbajú tituly ako preteky Forza Horizon 4 či akcia Gears 5 . V septembri by mala byť služba rozšírená o ďalšie hry z katalógu Xbox Game Pass, ktorý v súčasnosti pre konzolu ponúka cez 230 hier. Výhodou je aj synchronizácia uložených pozícií, zásluhou čoho môžeš jednotlivé hry opätovne spustiť na svojom smartfóne a pokračovať v plynulom hraní.
Cena: Služba xCloud je dostupná len ako súčasť predplatného Xbox Game Pass Ultimate , ktoré stojí 12,99 eura mesačne. "Ultimátna výbava" zahŕňa služby Xbox Live Gold, Game Pass pre konzolu a Game Pass pre počítače.
Vyskúšali sme: Aké je streamovanie hier od Microsoftu
Ide to jednoducho: Celé to funguje prekvapivo jednoducho. Stačí, keď si stiahneš do smartfónu betaverziu aplikácie, prihlásiš sa cez konto Microsoft a rovno sa prenesieš do svojej knižnice s hrami. Prostredie je dokonca lokalizované do slovenčiny. Vyskúšali sme spustiť tri hry – Forza Horizon 4, Halo 5 a Gears 5. Ani raz sme so spustením či načítavaním nezaznamenali problém.
Rozlíšenie akurát na mobil: Nižšie HD rozlíšenie nie je nevyhnutne prekážkou. Na menších obrazovkách smartfónov to nepôsobí rušivo. Pokiaľ by si si ale službu nainštaloval na tablet (špeciálne sa tým Samsung pýši pri nových modeloch Tab S7 a Tab S7+), nižšia kvalita bude už problémom. Práve rozlíšenie a celkovo kvalita grafiky bude do budúcnosti kľúčová pri rozširovaní.
Plnohodnotná hra na malej obrazovke: S malými obrazovkami sa viaže ešte jeden postreh. Cez xCloud bežia plnohodnotné xboxové hry. Napríklad keď spustíš Forza Horizon 4 na malej obrazovke, nič sa neprispôsobí – všetky položky v menu sú rovnaké, akoby boli premietané na obrovskú obrazovku televízora. Jednotlivé popisy či inštrukcie sú tak horšie čitateľné. Niekedy sa treba vyslovene nalepiť na displej, aby si prečítal, čo ti vlastne hra chce povedať.
Obmedzuje hrateľnosť: Malá obrazovka niekedy komplikuje aj samotné hranie. Kým vývojári mobilných hier s tým počítajú od začiatku, pri streamovaní normálnej hry z Xboxu sa stáva, že nepriatelia sú skrátka príliš malí alebo priveľmi ďaleko, aby ste ich zasiahli. Preto bude na využívanie tejto služby vhodnejšie využiť tablet. Do budúcnosti bude musieť Microsoft prísť na spôsob, ako upraviť dospelé hry na malé zariadenia, lebo práve toto je najväčším praktickým problémom služby xCloud na mobiloch.
Zobrazenie je plynulé: Podstatné však je, že dnes všetko beží úplne plynulo. Počas testovania sme sa stretli iba s minimálnym občasným trhaním, ktoré však pravdepodobne nebolo spôsobené na strane serverov Microsoftu, ale tým, že sa mobil pripájal do siete bezdrôtovo. Keď s ním počas hrania pohybuješ, môže to spôsobiť drobnú nestabilitu signálu, ktorú by si si za normálnych okolností ani nevšimol. Avšak streamovanie hier je taká náročná aplikácia, že aj najmenšia "strata" pri pripojení sa okamžite premietne do hry. Paradoxne, často trhnutie skôr počuť než vidieť.
Dokonca aj na televízor : Pomocou drobného hacku je možné službu xCloud dostať aj na televízor – stačí použiť Chromecast alebo zrkadlenie obrazovky cez HDMI kábel. Skúsili sme aj alternatívne prostredie DeX. Aplikácia sa dá spustiť, dokonca aj roztiahnuť na celú obrazovku, avšak nereaguje na pokyny gamepadu. Takýmto spôsobom sa teda využívať nedá.
xCloud v skratke:
- Maximálne rozlíšenie: HD (1 280 × 720 pixelov)
- Podporované zariadenia/systémy: Smartfóny a tablety bežiace na Androide
- Počet podporovaných hier: Desiatky, bez nutnosti ich kúpy
- Synchronizácia knižnice s inou platformou: Prepojenie s katalógom Xbox Game Pass
- Bezplatný program: Nie
- Predplatné: 12,99 eura ako súčasť balíka Xbox Game Pass Ultimate